ສະພາມສິດທິມະນຸດ ສປຊ ນັດປະຊຸມພິເສດ ເລື່ອງສະຖານະການໃນກາຊາ
ສະພາສິດທິມະນຸດສະຫະປະຊາຊາດ ຈະຈັດກອງປະຊຸມພິເສດໃນວັນທີ 18 ພຶດສະພານີ້ ເພື່ອຫາລືສະຖານະການດ້ານສິດທິມະນຸດທີ່ບໍ່ດີໃນດິນແດນປາແລັສຕິນ, ພາຍຫລັງກອງກຳລັງອິດສະລາແອນໂຈມຕີ ເຮັດໃຫ້ຊາວປາແລັສຕິນເສຍຊີວິດ 60 ຄົນ.
ໂຄສົກສຳນັກງານສະຫະປະຊາຊາດ ທີ່ນະຄອນເຈນີວາ ຖະແຫລງວ່າ: ປາແລັສຕິນ ແລະ ສະຫະນະຄອນ ເອເມຣັດ ອາຣັບ ຮຽກຮ້ອງໃນນາມຂອງສະພາສິດທິອາຣັບໃຫ້ຈັດກອງປະຊຸມພິເສດຢ່າງເປັນທາງການ ໂດຍໄດ້ຮັບສຽງສະໜັບສະໜູນຈາກ 26 ປະເທດແລ້ວໃນປັດຈຸບັນ. ສຳລັບກອງປະຊຸມວາລະພິເສດຈະເລີ່ມຂຶ້ນໃນວັນທີ 18 ພຶດສະພາ ເວລາ 15:00 ໂມງ ຕາມເວລາຢູ່ລາວ ທີ່ນະຄອນເຈນີວາ ເພື່ອຫາລືສະຖານະການດ້ານສິດທິມະນຸດທີ່ຮ້າຍແຮງໃນດິນແດນປາແລັສຕິນ ລວມທັງເຢລູຊາເລມຕາເວັນອອກ ໂດຍໄດ້ຮັບສຽງສະໜັບສະໜູນຢ່າງໜ້ອຍໜຶ່ງໃນສາມຂອງສະມາຊິກສະພາສິດທິມະນຸດ ສປຊ 47 ປະເທດ. ກອງປະຊຸມໄດ້ຮັບສຽງສະໜັບສະໜູນໃນເບື້ອງຕົ້ນຈາກອັງໂກລາ, ບຸຣຸນດີ, ກູບາ, ເອກວາດໍ, ເອຢິບ, ອີຣັກ, ກຽກກິດສະຖານ, ນີເຊຣີ, ປາກິດສະຖານ, ປານາມາ, ກາຕາ, ອາຣັບບີຊາອຸດິດ, ເຊເນການ, ອາຟຣິກາໃຕ້, ຕຸຍນີຊີ, ສະຫະນະຄອນ ເອເມຣັດ ອາຣັບ ແລະ ເວເນຊູເອລາ. ຂະນະທີ່ປະເທດຜູ້ສັງເກດການໄດ້ແກ່ ບາເຣນ, ບັງກະລາເທດ, ອິນໂດເນເຊຍ, ມາເລເຊຍ, ກູເວດ, ມານດິວ, ໂອມານ, ຕັດຈິກິດສະຖານ ແລະ ຕວກກີ ສະແດງຄວາມສະໜັບສະໜູນເຊັ່ນກັນ. ຖືເປັນການປະຊຸມພິເສດຄັ້ງທີ 28 ຂອງສະພາສິດທິມະນຸດ ສປຊ ພາຍຫລັງກອງປະຊຸມໃນປີຜ່ານມາເພື່ອຫາລືສະຖານະການໃນມຽນມາ.